Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 228/14/5511	Žilina, 16.7.2015
EEČ : 2-43-3556-2015

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Žilina
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Žilina zo dňa 3.7.2014, spisová značka 3 Pv 228/14/5511, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 05.03. 2014 o 06.45 h viedol motorové vozidlo zn. Škoda Pick Up, evidenčné číslo XXXXX po ceste I. triedy č. 64 v smere jazdy od obce Kľače  do mesta Rajec, pričom v obci Kľače, okr. Žilina, napriek tomu, že jeho schopnosť viesť vozidlo bola znížená najmä nevoľnosťou, rozhodol sa pokračovať v jazde do Rajca, pričom pred železničným priecestím v kilometri cesty 184,78, stratil vedomie, na železničnom priecestí prešiel s vozidlom cez protismernú časť cesty na ľavú stranu, kde ľavou prednou časťou vozidla narazil do stĺpa priecestného zabezpečovacieho zariadenia, ktoré tým odlomil a znefunkčnil, následne sa s vozidlom prevrátil na strechu a ostal na vozovke. Úlomky z priecestného zabezpečovacieho zariadenia alebo z motorového vozidla ďalej zasiahli ľavú bočnú časť motorového vozidla zn. Volkswagen Golf, evidenčné číslo XXXXX ktoré v smere jazdy od Rajca do obce Kľače viedla vodička XXXXX a ktorá sa pred čelnou zrážkou vyhla vpravo mimo cestu, čím znefunkčnil stĺp železničného výstražného zariadenia.

Uznesením prokurátora Okresnej prokuratúry Žilina zo dňa 3.7.2014, spisová značka 3 Pv 228/14/5511, bola určená obvinenému skúšobná doba v trvaní 12 mesiacov.
Odôvodnenie:
      Uznesením číslo 3Pv  228/14/5511 zo dňa 03.07.2014, právoplatným dňa 15.07.2014, som podmienečne zastavil trestné stíhanie obvineného XXXXX, stíhaného za prečin poškodzovania a ohrozovania prevádzky všeobecne prospešného zariadenia podľa § 288 Trestného zákona a určil mu skúšobnú dobu 12 (dvanásť) mesiacov, ktorá uplynula dňa 15.07.2015.
	
	Podľa § 217 ods. 1 Tr. poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

      Konštatujem, že obvinený XXXXX počas skúšobnej doby viedol riadny život, nedopustil sa žiadneho protispoločenského konania a splnil všetky zákonné podmienky na vyslovenie o osvedčení sa v skúšobnej dobe, a preto som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor